Lisaks juba varem kajastatud Andri Õuna kolmandale kohale autokrossi EM-etapil saavutasid teisedki Eesti sõitjad häid tulemusi. Täpsustus varasemasse teksti: ametlike tulemuste järgi on Villu Mättik / Arvo Maslenikov Ungaris toimunud ajalooliste autode ralli EM-etapi klassivõitjad.
Ott Tänak / Martin Järveoja (Hyundai i20 Coupe WRC) lõpetasid Keenias sõidetud MM-ralli kolmanda kohaga, kaotades võitnud Sebastien Ogier´le / Julien Ingrassiale (Toyota Yaris WRC) 1.09,5. Teinegi koht kuulus Toyota sõitjatele, Takamoto Katsuta / Daniel Barritt kaotasid võitjatele 21,8 sekundit. Sarja juhivad Ogier/Ingrassia 133 punktiga, Tänak/Järveoja on 69 punktiga neljandad.
Villu Mättik / Arvo Maslenikov (VAZ-2101) lõpetasid Ungaris toimunud ajalooliste autode ralli EM-etapi klassi C1 esikohaga. EM-sõitjate seas aga olid üldjärjestuse 15. kohal. Mitmel pool veebis, ka ewrc-results lehel, kuvatakse neid ilmselt esialgsete tulemuste põhjal teise koha omanikena.
Vallelunga rajal sõidetud turismiautode Itaalia meistrivõistluste (TCR Italy) kolmanda etapi esimeses sõidus sai Ruben Volt üheksanda ja Mattias Vahtel 17. koha (mõlemad Honda Civic Type R), teises sõidus oli Vahtel 12. ja Volt 13. Esimese sõidu võitis Eric Brigliadori (Audi RS3), teise Kevin Ceccon (Hyundai i30 N TCR).
Sarja juhib Brigliadori 205 punktiga, Volt on 73 punktiga seitsmes ja Vahtel 60 punktiga kümnes. Alla 25-aastaste arvestuses on samuti liider Brigliadori (235 punkti), Volton teine (178) ja Vahtel kolmas (166).